किसान आंदोलन के दौरान छापे मारे, गिरफ्तारी की धमकी दी; IT मिनिस्टर बोले- ये सरासर झूठ
Narendra Modi Government Rejects Former Twitter CEO Jack Dorsey's Claims भारत सरकार ने ट्विटर के पूर्व CEO जैक डॉर्सी के दावों को पूरी तरह से खारिज कर दिया है। IT मिनिस्टर राजीव चंद्रशेखर ने जैक डॉर्सी के दावों पर कहा कि वह सरासर झूठ बोल रहे हैं।
भारत सरकार ने ट्विटर के पूर्व CEO जैक डॉर्सी के उन आरोपों को खारिज किया है, जिनमें उन्होंने सरकार पर दबाव डालने और गिरफ्तारी की धमकी देने की बात कही थी। डॉर्सी ने सोमवार को यूट्यूब शो 'ब्रेकिंग पॉइंट्स विद क्रिस्टल एंड सागर' में कहा था कि किसान आंदोलन के दौरान भारत सरकार ने ट्विटर बंद कर देने की धमकी दी थी।
उन्होंने कहा कि भारत सरकार ने कई ऐसे पत्रकारों के ट्विटर अकाउंट बंद करने का दबाव बनाया था, जो सरकार की आलोचना कर रहे थे। एम्प्लॉइज के घर पर छापे मारने की धमकी दी गई और छापे मारे भी गए। ये भी कहा गया कि अगर भारत के कानून नहीं माने तो ट्विटर के ऑफिस बंद कर देंगे जो कि कंपनी के लिए काफी बड़ा बाजार था। उन्होंने कहा ये सब भारत में हुआ जो लोकतांत्रिक देश है।
तुर्की और नाइजीरिया में भी हुई भारत जैसी परेशानी
डॉर्सी ने कहा कि इसी तरह की परेशानी का सामना तुर्की और नाइजीरिया में भी करना पड़ा। हमारे पास तुर्की से भी अकाउंट सस्पेंड करने की कई रिक्वेट आती थीं। हमने तुर्की की कोर्ट में लड़ाई भी लड़ी। इसके अलावा अमेरिकी सरकार की भी चुनौतियों का सामना करना पड़ा।
जैक डॉर्सी से सवाल पूछा गया था कि क्या कभी फ्री स्पीच को लेकर फॉरेन गवर्नमेंट के प्रेशर का सामना करना पड़ा? इस पूरे इंटरव्यू में उन्होंने रॉबर्ट एफ केनेडी जूनियर को वो क्यों बेस्ट प्रेसिडेंशियल कैंडिडेट मानते है, सेंसरशिप और AI रेगुलेशन पर भी अपनी राय रखी।
डॉर्सी के आरोपों पर केंद्रीय IT मंत्री के जवाब
1. जैक डॉर्सी ने सरासर झूठ बोला
केंद्रीय मंत्री राजीव चंद्रशेखर ने जैक डॉर्सी के बयान को झूठा बताया है। उन्होंने कहा, 'डॉर्सी ने जो कुछ कहा है वह सरासर झूठ है। ट्विटर एक ऐसी कंपनी है जो मानती थी कि उसके लिए भारतीय कानूनों का पालन करना जरूरी नहीं है। भारत सरकार शुरू से ही स्पष्ट रूप से बता रही है कि भारत में काम करने वाली सभी कंपनियों को भारतीय कानून को मानना होगा।'
2. कोई जेल नहीं गया, किसी पर छापा नहीं पड़ा
चंद्रशेखर ने कहा कि 2020 से 2022 के बीच ट्विटर कई बार भारतीय कानून का उल्लंघन कर रहा था। उस पूरी अवधि के दौरान कोई भी जेल नहीं गया और ना ही किसी पर छापा पड़ा। आखिरकार ट्विटर ने जून 2022 से कानून का पालन करना शुरू कर दिया।
3. डॉर्सी के वक्त ट्विटर का व्यवहार पक्षपाती था
राजीव चंद्रशेखर ने ट्वीट कर कहा, 'जनवरी 2021 के विरोध-प्रदर्शनों के दौरान बहुत सारी गलत जानकारियां, यहां तक कि नरसंहार की भी रिपोर्ट आई। यह निश्चित रूप से गलत थीं। भारत सरकार को प्लेटफार्म से गलत जानकारियों को हटाने के लिए बाध्य होना पड़ा, क्योंकि इसमें फर्जी खबरों के आधार पर स्थिति को और भड़काने की कैपेसिटी थी। जैक डॉर्सी के समय ट्विटर का पक्षपातपूर्ण व्यवहार था, उन्हें भारत में प्लेटफार्म से गलत जानकारियों को हटाने में दिक्कत हुई।'
किसान नेता टिकैत बोले- सरकार ने आंदोलन रोकने के प्रयास किए होंगे
जैक डॉर्सी के बयान पर किसान नेता राकेश टिकैत ने कहा, "उस समय हमें जानकारी थी कि किसान आंदोलन की फेसबुक और ट्विटर पर उतनी रीच नहीं आ रही थी, जितनी आनी थी। वह (सरकार) लोकल स्तर पर रोकने की कोशिश करते थे। ट्विटर के मालिक ने अब स्पष्ट कहा है। उसने (जैक डॉर्सी ) ठीक कहा है, भारत सरकार ने यह प्रयास किए होंगे।'
डॉर्सी  के दावे पर राउत बोले- पर्दे के पीछे लोकतंत्र का गला घोंटा जा रहा
उद्धव ठाकरे गुट के नेता और सांसद संजय राउत ने डॉर्सी के बयान पर प्रतिक्रिया देते हुए सरकार पर निशाना साधा है। उन्होंने कहा, 'मैंने देखा है कि कैसे देश का लोकतंत्र और आजादी खतरे में है। इससे स्पष्ट होता है कि कैसे पर्दे के पीछे लोकतंत्र का गला घोंटा जा रहा है।'
कांग्रेस महासचिव वेणुगोपाल बोले- देश में अभिव्यक्ति की आजादी कहां है?
कांग्रेस महासचिव केसी वेणुगोपाल ने कहा,'ट्विटर के पूर्व CEO का बयान हम सभी के लिए चौंकाने वाला है। सरकार के दूत विपक्ष की आवाज दबाने के लिए ट्विटर के CEO पर दवाब बना रहे थे। इसीलिए उन्होंने राहुल गांधी के उस समय के ट्विटर खाते को ब्लॉक कर दिया था। देश में अभिव्यक्ति की आजादी कहां है?'
हाल ही में डॉर्सी  ने लॉन्च किया है ब्लूस्काई ऐप
फेक अकाउंट की वास्तविक संख्या को लेकर चल रहे विवाद के बीच जैक डॉर्सी ने 29 नवंबर 2021 को ट्विटर के CEO पद से इस्तीफा दे दिया था। इसके कुछ समय बाद एलन मस्क ने 44 अरब डॉलर यानी तब करीब 3.37 लाख करोड़ रुपए में ट्विटर को खरीद लिया।
इसके बाद हाल ही में जैक डॉर्सी ने ट्विटर के जैसा सोशल मीडिया प्लेटफार्म ब्लूस्काई लॉन्च किया है। हालांकि, अभी ब्लूस्काई ऐप डेवलपिंग फेज में है, इस ऐप को सिर्फ एक इनवाइट कोड (OTP) के साथ एक्सेस किया जा सकता है।
ऐप एक आसान यूजर इंटरफेस देता है, जहां आप 256 वर्ड्स की एक पोस्ट बनाने के लिए प्लस बटन पर क्लिक कर सकते हैं, जिसमें फोटो भी शामिल हो सकती है।